《六州》
宋代·佚名

崇严配，衢室飨中宸。寻汉礼，崇唐典，袭映情文。方宝辂、羽卫星陈。藻绣填驰路，昭烂如云。灵顾諟，德升闻。旷瑞集纷纶。承平嘉靖，收成和熟，万方歌舞，喜气满青旻。成熙事、宣和舆物惟新。展宫寝，疑庙室，飨帝极尊亲。罄宸虑，四海骈臻。肃簪绅。斋明际，浃人神。乾元盛则属兹辰。皇业协华勋。房心正位，端居报政，三年美荐，广孝福吾民。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。